Na temelju članka 13. Odluke o izmjenama i dopunama Statuta Opće bolnice (19. travnja 2019. godine, ur. broj: 2125/53-1217/19.) Upravno vijeće Opće bolnice Gospić 19. travnja 2019. godine utvrdilo je potpuni tekst Statuta Opće bolnice Gospić.

Potpuni tekst Statuta Opće bolnice Gospić obuhvaća Statut Opće bolnice Gospić od 17. srpnja 2009. godine (ur. broj: 2125/53-1069/09.), Statutarnu Odluku o izmjenama i dopunama Statuta Opće bolnice (18. veljače 2013. godine, ur. broj: 2125/53-380/13.), Statutarnu Odluku o izmjenama i dopunama Statuta Opće bolnice (29. srpnja 2014. godine, ur. broj: 2125/53-2276/14.), Odluku o izmjenama i dopunama Statuta Opće bolnice (30. rujna 2016. godine, ur. broj: 2125/53-1989/16.) te Odluku o izmjenama i dopunama Statuta Opće bolnice (19. travnja 2019. godine, ur. broj: 2125/53-1217/19.) u kojima je naznačeno vrijeme njihova stupanja na snagu.

### S T A T U T

###  O P Ć E B O L N I C E G O S P I Ć

**(potpuni tekst)**

####  *OPĆE ODREDBE*

***Članak 1.***

Ovim se Statutom, sukladno zakonu pobliže uređuje:

* status Bolnice,
* naziv, sjedište i djelatnost,
* pravni položaj, zastupanje i predstavljanje,
* ustrojstvo Bolnice,
* tijela Bolnice,
* opći akti,
* imovina Bolnice,
* nadzor,
* javnost rada i poslovna i profesionalna tajna,
* ostala pitanja značajna za rad Bolnice.

***Članak 2.***

Osnivač Bolnice je Ličko - senjska županija (u daljnjem tekstu: Osnivač).

####  *NAZIV, SJEDIŠTE I DJELATNOST*

***Članak 3.***

 Naziv Bolnice je: OPĆA BOLNICA GOSPIĆ (u daljnjem tekstu: Bolnica).

Naziv Bolnice mora biti ispisan na ploči, koja je istaknuta na objektu u kojem se obavlja zdravstvena zaštita.

***Članak 4.***

Sjedište Bolnice je u Gospiću, Kaniška 111.

 O promjeni naziva i sjedišta Bolnice odlučuje Osnivač.

***Članak 5.***

 Bolnica obavlja sljedeće djelatnosti:

 a) bolnička zdravstvena zaštita iz djelatnosti:

* + anesteziologija, reanimatologija i intenzivna medicina
	+ ginekologija i opstetricija
	+ neurologija
	+ opća interna medicina
	+ opća kirurgija
	+ ortopedija i traumatologija
	+ pedijatrija
	+ psihijatrija

 b) djelatnost objedinjenog hitnog bolničkog prijama

c) specijalističko-konzilijarna zdravstvena zaštita iz djelatnosti:

* + anesteziologija, reanimatologija i intenzivna medicina
	+ dermatologija i venerologija
	+ endokrinologija i dijabetologija
	+ fizikalna medicina i rehabilitacija
	+ gastroenterologija
	+ ginekologija i opstetricija
	+ hemodijaliza
	+ infektologija
	+ kardiologija
	+ klinička radiologija
	+ nefrologija
	+ neurologija
	+ oftalmologija i optometrija
	+ opća interna medicina
	+ opća kirurgija
	+ ortopedija i traumatologija
	+ otorinolaringologija
	+ patologija
	+ pedijatrija
	+ psihijatrija
	+ pulmologija
	+ transfuzijska medicina
	+ urologija

 d) dnevno bolnička zdravstvena djelatnost iz djelatnosti ginekologije i opstetricije,

 oftalmologije i optometrije opće interne medicine, opće kirurgije,

 otorinolaringologije, pedijatrije i psihijatrije

 e) djelatnost medicinsko – biokemijske laboratorijske dijagnostike

 f) djelatnost opskrbe lijekovima i medicinskim proizvodima.

 Djelatnost Bolnice upisuje se u sudski registar kod Trgovačkog suda.

Pored djelatnosti iz stavka 1. ovog članka Bolnica može obavljati i druge djelatnosti koje služe obavljanju djelatnosti iz stavka 1., ako se one u manjem opsegu ili uobičajeno obavljaju uz djelatnost upisanu u sudski registar.

***Članak 6.***

Bolnica može promijeniti ili proširiti djelatnost sukladno Zakonu o zdravstvenoj zaštiti o čemu odlučuje Osnivač.

***Članak 7.***

Bolnica ima pečat okruglog oblika promjera 25 mm s nazivom i sjedištem Bolnice.

Naručivanje, uporaba, rukovanje i zamjena pečata obavlja se na način propisan zakonom.

Odlukom ravnatelja određuje se broj pečata, način korištenja te osobe odgovorne za njihovo čuvanje.

***Članak 8.***

Za svakodnevno poslovanje Bolnica ima štambilj četvrtastog oblika 60 mm x 35 mm koji sadrži naziv, sjedište Bolnice te prostor za upisivanje evidencijskog broja i datuma primitka pismena.

Odlukom ravnatelja određuje se broj štambilja, način korištenja te osobe odgovorne za njihovo čuvanje.

####  *PRAVNI POLOŽAJ, ZASTUPANJE I PREDSTAVLJANJE BOLNICE*

***Članak 9.***

Bolnica je pravna osoba upisana u sudski registar ustanova kod Trgovačkog suda u Karlovcu, Tt – 08/156-2, MBS 020017778.

***Članak 10.***

Bolnica posluje samostalno i obavlja svoju djelatnost radi koje je osnovana u skladu i na način određen Zakonom o zdravstvenoj zaštiti, ovim Statutom i drugim općim aktima te pravilima struke.

***Članak 11.***

Bolnica može u pravnom prometu stjecati i preuzimati obveze, može biti vlasnikom pokretnih i nepokretnih stvari, te može biti strankom u postupcima pred sudovima, drugim državnim organima i tijelima s javnim ovlastima sukladno zakonu i ovom Statutu.

Bolnica ne može bez suglasnosti osnivača:

* promijeniti ili proširiti djelatnost,
* promijeniti naziv i sjedište,
* donijeti akte o osnivanju druge pravne osobe,
* odlučivati o dobivanju jamstva za kreditna zaduženja.

Bolnica ne može bez suglasnosti Osnivača:

* steći, opteretiti, otuđiti ili raspolagati nekretninama čija pojedinačna vrijednost prelazi 2.000.000,00 kuna bez poreza na dodanu vrijednost,
* steći, opteretiti ili otuđiti pokretnu imovinu čija pojedinačna vrijednost prelazi 2.000.000,00 kuna bez poreza na dodanu vrijednost,
* izdati mjenice i ostala osiguranja plaćanja po istom pravnom poslu čija vrijednost prelazi 2.000.000,00 kuna,
* odlučiti o zaduživanju većem od 2.000.000,00 kuna,
* odlučiti o načinu raspolaganja dobiti i pokriću gubitka,
* donijeti odluke o uvjetima i načinu ulaganja sredstava fizičkih i pravnih osoba iz zemlje i inozemstva u razvoj Bolnice.

***Članak 12.***

 Za obveze preuzete u pravnom prometu Bolnica odgovara cjelokupnom imovinom.

 Promet novčanih sredstava obavlja preko jedinstvenog žiro-računa.

***Članak 13.***

Bolnicu predstavlja i zastupa ravnatelj.

***Članak 14.***

 Ravnatelj ima sva ovlaštenja u pravnom prometu u okviru djelatnosti upisane u sudski registar, a u skladu s ovim Statutom.

***Članak 15.***

 Ravnatelj Bolnice ovlašten je u ime i za račun Bolnice samostalno sklapati ugovore u pravnom prometu osim ugovora:

- s Hrvatskim zavodom za zdravstveno osiguranje o pružanju zdravstvene zaštite,

* o nabavi i prodaji osnovnih sredstava čija pojedinačna vrijednost prelazi 70.000,00 kuna bez poreza na dodanu vrijednost,
* o izvođenju investicijskih radova, investicijskog i tekućeg održavanja čija pojedinačna vrijednost prelazi 70.000,00 kuna bez poreza na dodanu vrijednost,
* o zakupu poslovnog prostora,
* o sklapanju ugovora s osiguravajućim društvima.

 Ravnatelj je ovlašten sklopiti ugovor iz prethodnog stavka ovog članka ako je prethodno odluku o tome donijelo Upravno vijeće ili Osnivač ako se nabava vrši iz Popisa prioriteta investicijskog ulaganja, tekućeg i investicijskog održavanja i informatizacije Bolnice.

***Članak 16.***

 Ravnatelj ne može bez posebne ovlasti Upravnog vijeća nastupiti kao druga ugovorna strana i s Bolnicom sklapati ugovore u svoje ime i za svoj račun, u svoje ime i za račun drugih osoba ili u ime i za račun drugih osoba.

***Članak 17.***

Ravnatelj može svoja ovlaštenja za zastupanje prenijeti na druge radnike Bolnice.

O prenošenju ovlaštenja iz stavka 1. ovog članka ravnatelj izdaje pisanu punomoć za zastupanje u pravnom prometu.

Punomoć može dati samo u granicama svojih ovlasti.

U punomoći se navode radnje odnosno poslovi za koje je punomoć izdana.

***Članak 18.***

Ravnatelj Bolnice određuje radnike ovlaštene za potpisivanje financijske i druge dokumentacije.

####  *USTROJSTVO BOLNICE*

***Članak 19.***

Bolnica obavlja poslove iz svoje djelatnosti u sljedećim ustrojbenim jedinicama:

* službe i odjeli zdravstvene zaštite.

 ***Članak 20.***

Radi obavljanja nezdravstvenih, stručno – administrativnih, uslužnih i pomoćnih poslova u Bolnici se organiziraju ustrojbene jedinice:

* ured ravnatelja (ravnateljstvo)
* službe i odjeli.

##### Članak 21.

Za uspostavljanje, razvijanje i održavanje sustava za osiguranje i poboljšanje zdravstvene zaštite ustrojava se služba za osiguranje i unapređenje kvalitete zdravstvene zaštite koja prikuplja, obrađuje, raspoređuje i čuva podatke o provjeri kvalitete zdravstvene zaštite i obavlja druge stručne i administrativne poslove vezano uz osiguranje i unapređenje kvalitete zdravstvene zaštite u Bolnici.

 ***Članak 22.***

 Unutarnje ustrojstvo Bolnice detaljno se uređuje Pravilnikom o unutarnjem ustrojstvu Bolnice.

####  *TIJELA BOLNICE*

 1. UPRAVNO VIJEĆE

***Članak 23.***

Tijelo upravljanja Bolnicom je Upravno vijeće.

Upravno vijeće Bolnice ima sedam (7) članova.

U Upravno vijeće imenuju se predstavnici:

* osnivača (predsjednik i tri člana)
* Republike Hrvatske (jeda n član)
* radnika Bolnice (dva člana).“

Predstavnike osnivača u Upravno vijeće na prijedlog pročelnika ureda nadležnog za zdravstvo imenuje Osnivač.

Predstavnika Republike Hrvatske u Upravno vijeće imenuje Vlada Republike Hrvatske na prijedlog ministra nadležnog za zdravstvo

Jednog člana Upravnog vijeća iz Bolnice imenuje Radničko vijeće Bolnice, a jednog Stručno vijeće Bolnice iz redova radnika Bolnice sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem ili specijalističkim diplomskim studijem.

 Članovi Upravnog vijeća moraju imati završen završenim preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski studij, osim člana Upravnog vijeća kojeg imenuje Radničko vijeće Bolnice.

 Za člana Upravnog vijeća može biti imenovan kandidat koji zadovoljava sljedeće uvjete:

1. da ne postoji sukob interesa odnosno da kandidat nema u vlasništvu ili suvlasništvu privatnu zdravstvenu ustanovu,
2. da kandidat nema u pravnoj osobi vlasništvo dionica, vlasničkih uloga/udjela ili obveznica, odnosno financijski interes u trgovačkim društvima ili drugim pravnim osobama s kojima Bolnica ima poslovni odnos,
3. da on ili njegov bračni ili izvanbračni drug, dijete ili roditelj nema financijski ili drugi interes u odlukama tijela Bolnice,
4. da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta presuda,
5. da zdravstvena ustanova protiv kandidata ne vodi postupak zbog povrede obveza iz radnog odnosa.

Kao dokaz ispunjavanja uvjeta iz stavka 7. ovog članka kandidat je dužan priložiti slijedeću dokumentaciju:

- životopis u kojem će u skladu s dostavljenim dokazima obrazložiti ispunjavanje uvjeta iz stavka 7. ovog članka i ostalih uvjeta propisanih Statutom,

- ovjerenu izjavu o nepostojanju sukoba interesa iz točke 1.,2., i 3. stavka 7. ovog članka,

- uvjerenje nadležnog suda da protiv njega nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta presuda,

- uvjerenje poslodavaca da se protiv njega ne vodi postupak zbog povrede obveza iz radnog odnosa.

Mandat članova Upravnog vijeća traje četiri (4) godine.

Visinu naknade za rad članova Upravnog vijeća utvrđuje ministar nadležan za zdravstvo, a isplaćuje se iz sredstava Bolnice.

***Članak 24.***

 Članu Upravnog vijeća prestaje mandat prije isteka vremena na koje je imenovan u sljedećim slučajevima:

* podnošenja ostavke na funkciju člana,
* opoziva,
* prestanka radnog odnosa za članove predstavnike radnika Bolnice.

 O ostavci i opozivu člana Upravnog vijeća odlučuje tijelo koje ga je imenovalo.

***Članak 25.***

Prijedlog za opoziv člana Upravnog vijeća može podnijeti predsjednik Upravnog vijeća u slučajevima:

* ako se članovi koje je imenovao Osnivač ne pridržavaju uputa i smjernica osnivača,
* ako sudjeluje u donošenju nezakonitih odluka ili odluka kojima se nanosi šteta Bolnici (materijalna i nematerijalna), a na to je bio upozoren,
* ako zanemaruje obveze člana Upravnog vijeća.

***Članak 26.***

Upravno vijeće Bolnice obavlja sljedeće poslove:

* donosi Statut uz suglasnost Osnivača,
* donosi druge opće akte,
* donosi program rada i razvoja,
* nadzire izvršenje programa rada i razvoja Bolnice,
* donosi financijski plan i završni račun,
* donosi godišnji plan nabave,
* analizira financijsko poslovanje Bolnice najmanje jedanput mjesečno,
* u slučaju gubitka u poslovanju Bolnice bez odgađanja obavještava Osnivača,
* predlaže Osnivaču promjenu ili proširenje djelatnosti te promjenu naziva i sjedišta Bolnice,
* donosi odluke o imenovanju u skladu sa zakonom i Statutom,
* donosi odluke u drugom stupnju u predmetima u kojima se odlučuje o pojedinim pravima radnika,
* raspravlja i odlučuje o izvješćima ravnatelja najmanje svaka tri mjeseca,
* daje Osnivaču i ravnatelju prijedloge i mišljenja o pojedinim pitanjima,
* odlučuje o nabavi odnosno prodaji osnovnih sredstava te o izvođenju investicijskih radova, investicijskog i tekućeg održavanja čija pojedinačna vrijednost prelazi 70.000,00 kuna bez poreza na dodanu vrijednost, osim onih o kojima odluku donosi Osnivač kada se nabava vrši iz decentraliziranih sredstava,
* donosi odluke o sklapanju godišnjih ugovora s Hrvatskim zavodom za zdravstveno osiguranje,
* donosi odluku o sklapanju ugovora o zdravstvenom osiguranju s osiguravajućim društvima,
* odlučuje o naknadama za zdravstvene usluge koje nisu obuhvaćene ugovorima s Hrvatskim zavodom za zdravstveno osiguranje, kao i naknadama za usluge pružene građanima koji nisu zdravstveni osiguranici ili građanima koji uslugu žele platiti sami,
* donosi odluku u svezi sa zakupom poslovnog prostora sukladno zakonu i drugim propisima,
* obavlja i druge statutom propisane poslove.

Upravno vijeće uz suglasnost Osnivača odlučuje o nabavi odnosno prodaji osnovnih sredstava te o izvođenju investicijskih radova, investicijskog i tekućeg održavanja čija pojedinačna vrijednost prelazi 2.000.000,00 kuna bez poreza na dodanu vrijednost.

 Upravno vijeće uz suglasnost Osnivača odlučuje o zaduživanju Bolnice.

Upravno vijeće donosi Odluku o izdavanju mjenica i ostalih sredstava osiguranja plaćanja po istom pravnom poslu u vrijednosti do 2.000.000,00 kuna.

Upravno vijeće uz suglasnost Osnivača odlučuje o izdavanju mjenica i ostalih sredstava osiguranja plaćanja po istom pravnom poslu čija vrijednost prelazi 2.000.000,00 kuna.

Upravno vijeće može pregledati i kontrolirati poslovne knjige i provjeriti svaki dio poslovanja.

Za svrhu iz prethodnog stavka ovog članka za pojedina područja poslovanja, Upravno vijeće može angažirati i stručnjake.

***Članak 27.***

Upravno vijeće Bolnice obavlja poslove iz svoje nadležnosti na sjednicama.

Upravno vijeće pravovaljano raspravlja i odlučuje kada je na sjednici nazočno više od polovice ukupnog broja članova.

Upravno vijeće odluke donosi natpolovičnom većinom ukupnog broja članova.

Upravno vijeće donosi poslovnik o radu kojim se pobliže uređuje način rada.

 2. RAVNATELJ

***Članak 28.***

Ravnatelj organizira i vodi poslovanje, predstavlja i zastupa Bolnicu i odgovoran je za zakonitost rada Bolnice.

Ravnatelj bolnice ima zamjenika, a može imati pomoćnika za pravne poslove, pomoćnika za financijsko poslovanje, pomoćnika za sestrinstvo-glavnu sestru zdravstvene ustanove, te pomoćnika za kvalitetu sukladno zakonu kojim se uređuje kvaliteta zdravstvene zaštite.

Ravnatelja Bolnice bira, imenuje i razrješuje Upravno vijeće.

Zamjenika ravnatelja na razdoblje od četiri godine imenuje i razrješuje Upravno vijeće na prijedlog ravnatelja.

Pomoćnike ravnatelja imenuje i razrješava ravnatelj Bolnice.

***Članak 29.***

Ravnatelj Bolnice imenuje se na temelju javnog natječaja.

Mandat ravnatelja traje četiri godine, a ista osoba može biti ponovno imenovana za ravnatelja na temelju natječaja.

Ravnatelj zdravstvene ustanove mora imati završen preddiplomski i diplomski sveučilišni studij ili integrirani preddiplomski i diplomski sveučilišni studij te najmanje pet godina radnog iskustva u struci i ispunjavati druge uvjete propisane aktom o osnivanju, odnosno statutom.

Ako ravnatelj zdravstvene ustanove nema završen preddiplomski i diplomski sveučilišni studij ili integrirani preddiplomski i diplomski sveučilišni studij zdravstvenog usmjerenja, njegov zamjenik mora biti osoba sa završenim preddiplomskim i diplomskim sveučilišnim studijem ili integriranim preddiplomskim i diplomski sveučilišnim studijem zdravstvenog usmjerenja s najmanje pet godina radnog iskustva.“

Uz prethodno navedene uvjete kandidat za ravnatelja mora ispunjavati i uvjete propisane kako slijedi:

1. da ne postoji sukob interesa odnosno da kandidat nema u vlasništvu ili suvlasništvu privatnu zdravstvenu ustanovu,
2. da kandidat nema u pravnoj osobi vlasništvo dionica, vlasničkih uloga/udjela ili obveznica, odnosno financijski interes u trgovačkim društvima ili drugim pravnim osobama s kojima Bolnica ima poslovni odnos,
3. da on ili njegov bračni ili izvanbračni drug, dijete ili roditelj nema financijski ili drugi interes u odlukama tijela Bolnice,
4. da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta presuda,
5. da zdravstvena ustanova protiv kandidata ne vodi postupak zbog povrede obveza iz radnog odnosa,
6. da ima predložen plan i program rada Bolnice za mandatno razdoblje.

Uz prijavu kandidat za ravnatelja dužan je priložiti slijedeću dokumentaciju:

- životopis u kojem će u skladu s dostavljenim dokazima obrazložiti ispunjavanje uvjeta iz stavka 5. ovog članka i ostale uvjete propisane Statutom,

- ovjerenu izjavu o nepostojanju sukoba interesa iz točke 1., 2., i 3 stavka 5. ovog članka

- uvjerenje nadležnog suda da protiv njega nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog nalaoga te da nije donijeta presuda,

- uvjerenje poslodavaca da se protiv njega ne vodi postupak zbog povrede obveza iz radnog odnosa,

- program rada i razvoja Bolnice za mandatno razdoblje.

***Članak 30.***

Javni natječaj za izbor ravnatelja raspisuje i provodi Upravno vijeće.

Odluka o raspisivanju natječaja donosi se najkasnije tri (3) mjeseca prije isteka tekućeg mandata ravnatelja.

U natječaju se objavljuju sljedeći podaci:

- uvjeti utvrđeni Statutom,

* vrijeme trajanja mandata propisano Zakonom,
* rok za podnošenje prijave u trajanju od 15 dana od dana objave natječaja,
* rok obavješćivanja sudionika natječaja o izboru u trajanju od 45 dana od zaključenja natječaja.

Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.

Do imenovanja ravnatelja na temelju ponovljenog natječaja imenovat će se vršitelj dužnosti ravnatelja, ali najdulje do godinu dana.

***Članak 31.***

Ravnatelj može biti razriješen i prije isteka vremena na koje je imenovan.

Upravno vijeće dužno je razriješiti ravnatelja i prije isteka mandata za koji je izabran ako:

* ravnatelj to osobno zahtijeva,
* nastane neki od razloga koji po posebnim propisima ili propisima kojima se uređuju radni odnosi dovode do prestanka ugovora o radu,
* ne izvršava ugovorne obveze prema Hrvatskom zavodu za zdravstveno osiguranje,
* ne provodi program rada i razvoja Bolnice koji je donijelo Upravno vijeće,
* u obavljanju djelatnosti Bolnice nastane gubitak koji pokriva osnivač sukladno članku 82. Zakona o zdravstvenoj zaštiti, osim u slučaju gubitka zbog kašnjenja u dinamici ostvarivanja planiranih prihoda,
* u svojem radu krši propise i opće akte Bolnice ili neopravdano ne izvršava odluke Upravnog vijeća ili postupa u suprotnosti s njima,
* svojim nesavjesnim ili nepravilnim radom prouzroči Bolnici veću štetu, zanemaruje ili nemarno obavlja svoju dužnost tako da su nastale ili mogu nastati veće smetnje u obavljanju djelatnosti ustanove,
* nalaz zdravstvene inspekcije ustanovljuje povredu propisa i općih akata Bolnice ili nepravilnost u radu ravnatelja.

Ako Upravno vijeće ne razriješi ravnatelja iz razloga propisanih u stavku 2. ovoga članka u roku od 30 dana od dana saznanja za neki od razloga, rješenje o razrješenju ravnatelja donosi ministar nadležan za zdravstvo.

Protiv rješenja iz stavka 3. ovoga članka nije dopuštena žalba, ali se može pokrenuti upravni spor.

Upravno vijeće mora prije donošenja odluke o razrješenju obavijestiti ravnatelja o razlozima za razrješenje i dati mu mogućnost da se o njima pisano izjasni.

***Članak 32.***

U slučaju razrješavanja ravnatelja prije isteka mandata imenovat će se vršitelj dužnosti ravnatelja, a Upravno vijeće dužno je raspisati natječaj za ravnatelja u roku od 30 dana od dana razrješenja ravnatelja.

***Članak 33.***

Ravnatelj obavlja sljedeće poslove:

* zastupa Bolnicu,
* donosi odluke vezane uz poslovanje, osim odluka iz nadležnosti Upravnog vijeća,
* odlučuje o nabavi i prodaji osnovnih sredstava te o izvođenju investicijskih radova, investicijskog i tekućeg održavanja u svim slučajevima osim u onim koji su prema odredbama ovog Statuta u nadležnosti Upravnog vijeća ili Osnivača,
* ravnatelj može izdati mjenice i ostala sredstva osiguranja plaćanja do 70.000,00 kuna po istom pravnom poslu,
* sklapa ugovore s Hrvatskim zavodom za zdravstveno osiguranje na temelju prethodne odluke Upravnog vijeća,
* provodi odluke Upravnog vijeća,
* podnosi izvješće o poslovanju Bolnice Upravnom vijeću svaka tri (3) mjeseca, a po potrebi i češće, te izvješće o financijskom poslovanju jedanput mjesečno,
* sudjeluje u radu Upravnog vijeća bez prava odlučivanja,
* predlaže Upravnom vijeću program rada, plan razvoja i odgovoran je za njihovo provođenje,
* predlaže Upravnom vijeću plan godišnjih potreba za nabavom roba i usluga,
* odgovorna je osoba u svim postupcima javne nabave,
* predlaže Upravnom vijeću plan investicija za tekuću godinu,
* podnosi izvješća Upravnom vijeću o investicijskom i tekućem održavanju i nabavi opreme,
* organizira stručni rad Bolnice i za njega je odgovoran,
* imenuje Stručno vijeće i predsjednika Stručnog vijeća,
* podnosi tromjesečno pisano izvješće ministru nadležnom za zdravstvo o broju osoba umrlih u Bolnici te o broju izvršenih obdukcija,
* odmah obavještava Ministarstvo zdravstva i Hrvatski zavod za javno zdravstvo o izvanrednim okolnostima u Bolnici kojima je ugrožen proces pružanja zdravstvene zaštite ili postoji neposredna opasnost po život i zdravlje osoba,
* predlaže Upravnom vijeću donošenje godišnjeg plana zapošljavanja radnika,
* provodi zapošljavanje sukladno godišnjem planu,
* sklapa ugovore o radu,
* donosi odluke o pojedinačnim pravima radnika u slučajevima utvrđenim zakonom i općim aktima,
* izdaje radnicima Bolnice naloge za izvršenje određenih poslova i zadataka,
* imenuje prema potrebi povjerenstva, radne odnosno stručne grupe za izradu elaborata, analiza, prijedloga i stručnih mišljenja za potrebe Bolnice,
* obavlja i druge poslove u skladu sa zakonom, Statutom i drugim općim aktima.

 3. STRUČNO VIJEĆE

***Članak 34.***

 Stručno vijeće Bolnice imenuje ravnatelj i čine ga najmanje voditelji odjela.

 U radu Stručnog vijeća mogu sudjelovati i zdravstveni suradnici.

Ravnatelj ne može biti član, ni predsjednik Stručnog vijeća.

***Članak 35.***

Predsjednika Stručnog vijeća imenuje ravnatelj iz redova Stručnog vijeća.

Predsjednik Stručnog vijeća obavlja sljedeće poslove:

* priprema i saziva sjednicu Stručnog vijeća,
* utvrđuje prijedlog dnevnog reda sjednice,
* rukovodi sjednicom,
* organizira vođenje zapisnika o radu Stručnog vijeća.

Sjednica Stručnog vijeća održava se najmanje jednom mjesečno.

Predsjednik Stručnog vijeća dužan je sazvati sjednicu u roku od dva (2) dana na zahtjev Upravnog vijeća ili ravnatelja Bolnice.

***Članak 36.***

Stručno vijeće Bolnice:

* raspravlja i odlučuje o pitanjima iz područja stručnog rada Bolnice,
* predlaže stručna rješenja u sklopu djelatnosti Bolnice,
* predlaže stručne temelje za program rada i razvoja Bolnice,
* predlaže mjere za unapređenje kvalitete rada u Bolnici,
* daje Upravnom vijeću i ravnatelju mišljenja i prijedloge glede organizacije rada i uvjeta za razvoj zdravstvene djelatnosti,
* predlaže ravnatelju i Upravnom vijeću usklađenje stručnog rada Bolnice s financijskim mogućnostima,
* predlaže specijalističko usavršavanje zdravstvenih radnika te stručno usavršavanje iz područja uže specijalnosti zdravstvenih radnika za potrebe Bolnice,
* predlaže Upravnom vijeću obavljanje poslova zdravstvenih radnika izvan punog radnog vremena u slučajevima od posebnog interesa za građane i rad Bolnice,
* skrbi o provedbi unutarnjeg nadzora nad stručnim radom zdravstvenih radnika Bolnice,
* obavlja i druge poslove propisane zakonom i ovim Statutom.

 4. STRUČNI KOLEGIJ

***Članak 37.***

 Stručni kolegij je tijelo svakog pojedinog medicinsko stacionarnog i specijalističko–konzilijarnog odjela iz članka 19. ovog Statuta, koje kontinuirano razmatra sva pitanja iz područja stručnog rada, a po potrebi svoje prijedloge i zaključke podnosi Stručnom vijeću i ravnatelju Bolnice.

 Stručni kolegij analizira smrt svake osobe umrle na odjelu, a mišljenje, medicinsku dokumentaciju i nalaz specijalista patologije, ako je izvršena obdukcija obvezno dostavlja Povjerenstvu za unutarnji nadzor Bolnice najkasnije u roku od sedam (7) dana od dana nastupa smrti.

 Stručni kolegij čine radnici visoke stručne spreme i glavna medicinska sestra odjela, a njihovo djelovanje koordinira voditelj odjela.

1. ETIČKO POVJERENSTVO

***Članak 38.***

Etičko povjerenstvo Bolnice je tijelo koje osigurava obavljanje djelatnosti Bolnice na načelima medicinske etike i deontologije.

Predsjednika, članove Etičkog povjerenstva i njihove zamjene imenuje Upravno vijeće Bolnice.

Etičko povjerenstvo ima pet (5) članova, od toga najmanje 40% članova suprotnog spola, s time da najmanje jedan član Etičkog povjerenstva treba biti predstavnik nemedicinskih struka i najmanje jedan član koji nije radnik zdravstvene ustanove.

***Članak 39.***

Etičko povjerenstvo Bolnice:

- donosi Poslovnik o radu Povjerenstva,

- prati primjenu etičkih i deontoloških načela zdravstvene struke u obavljanju djelatnosti Bolnice i radu zdravstvenih radnika,

- odobrava znanstvena istraživanja u Bolnici,

- nadzire uzimanje dijelova ljudskog tijela nakon obdukcije u medicinske i znanstveno-nastavne svrhe,

- rješava i druga etička pitanja u obavljanju djelatnosti Bolnice.

 6. BOLNIČKO POVJERENSTVO ZA KONTROLU BOLNIČKIH INFEKCIJA

***Članak 40.***

 Bolničko povjerenstvo za kontrolu bolničkih infekcija tijelo je Bolnice koje provodi, prati i nadzire mjere za sprječavanje i suzbijanje bolničkih infekcija.

 Bolničko povjerenstvo se osniva i obavlja poslove temeljem Pravilnika o mjerama za sprječavanje i suzbijanje bolničkih infekcija kojeg donosi ministar nadležan za zdravstvo.

 7. POVJERENSTVO ZA LIJEKOVE

***Članak 41.***

 Povjerenstvo za lijekove Bolnice je tijelo koje osigurava provedbu svih aktivnosti vezanih uz primjenu lijekova i medicinskih proizvoda u Bolnici.

 Povjerenstvo za lijekove ima pet (5) članova koje imenuje Upravno vijeće na prijedlog ravnatelja Bolnice iz redova specijalista medicine ili farmacije.

 Povjerenstvo za lijekove donosi Poslovnik o radu.

 Povjerenstvo za lijekove:

* prati ispitivanja lijekova i medicinskih proizvoda u bolnici
* dostavlja Upravnom vijeću i ravnatelju Bolnice godišnje financijsko izvješće o kliničkim ispitivanjima lijekova i medicinskih proizvoda koja se provode u Bolnici
* koordinira aktivnosti vezano uz prijave nuspojava lijekova i medicinskih proizvoda nadležnom tijelu
* procjenjuje opravdanost korištenja lijekova s liste posebno skupih lijekova, sukladno smjernicama, a na prijedlog doktora medicine specijalista
* dostavlja Upravnom vijeću i ravnatelju Bolnice tromjesečno financijsko izvješće o potrošnji lijekova s liste posebno skupih lijekova
* procjenjuje opravdanost korištenja lijekova koji nisu utvrđeni listom lijekova ili kada osigurana osoba ne ispunjava smjernice za primjenu lijeka utvrđene listom lijekova u okviru indikacija odobrenih registracijskim statusom lijeka u Republici Hrvatskoj te odobrava njihovu primjenu na prijedlog doktora medicine specijalista
* prati rezistenciju antimikrobnih lijekova u Bolnici i donosi smjernice za primjenu rezervnih antibiotika
* prati potrošnju lijekova i medicinskih proizvoda te predlaže i prati provedbu mjera za racionalnu uporabu lijekova i medicinskih proizvoda u Bolnici.

8. POVJERENSTVO ZA KVALITETU

***Članak 42.***

Povjerenstvo za kvalitetu Bolnice je tijelo koje osigurava kontrolu kvalitete zdravstvene zaštite te osigurava provođenje propisa s područja kvalitete zdravstvene zaštite.

U Povjerenstvu za kvalitetu zastupljeni su predstavnici svih djelatnosti Bolnice.

Povjerenstvo za kvalitetu ima pet (5) članova, a predsjednika i četiri (4) člana koje imenuje Upravno vijeće na prijedlog ravnatelja Bolnice.

Sastav Povjerenstva za kvalitetu čine pet (5) specijalista medicine.

Povjerenstvo za kvalitetu donosi Poslovnik o radu.

Povjerenstvo za kvalitetu:

* obvezno jednom mjesečno razmatra svu pristiglu medicinsku dokumentaciju, mišljenja i nalaze o umrlim osobama u Bolnici dostavljene od Stručnog kolegija i Povjerenstva za unutarnji nadzor te zaključno mišljenje o smrti svake osobe pojedinačno dostavlja ministarstvu nadležnom za zdravstvo najkasnije do konca mjeseca koji slijedi iza mjeseca u kojem je smrt nastupila,
* vodi registar Bolnice o umrlim pacijentima,
* vodi registar Bolnice o neželjenim ishodima liječenja sukladno općim aktima Agencije za kvalitetu i akreditaciju u zdravstvu,
* provodi kontrolu kvalitete medicinske dokumentacije Bolnice.

 8.a POVJERENSTVO ZA UNUTARNJI NADZOR

***Članak 42.a***

Unutarnji nadzor nad radom ustrojstvenih jedinica i zdravstvenih radnika provodi Povjerenstvo za unutarnji nadzor koje imenuje upravno vijeće Bolnice.

Povjerenstvo ima sedam članova, od kojih je jedan predsjednik Povjerenstva.

Način obavljanja unutarnjeg nadzora provodi se temeljem Pravilnika o unutarnjem nadzoru i kontroli rada ustrojstvenih jedinica i zdravstvenih radnika Bolnice te godišnjeg Plana i programa provedbe unutarnjeg nadzora.

 9. OVLAŠTENI PREDSTAVNICI BOLNICE U POSTUPKU JAVNE NABAVE

***Članak 43.***

 Ravnatelj Bolnice je odgovorna osoba za donošenje svih odluka i potpisivanje Ugovora sukladno Zakonu o javnoj nabavi, a u okviru plana nabave koje je prethodno donijelo Upravno vijeće ili plana nabave iz decentraliziranih sredstava koji je donio Osnivač.

Ravnatelj Bolnice sukladno Zakonu o javnoj nabavi imenuje ovlaštene predstavnike Bolnice kao javnog naručitelja u postupku javne nabave.

 Za nabavu robe, radova i usluga u vrijednosti većoj od 70.000,00 kuna bez poreza na dodanu vrijednost, ravnatelj imenuje najmanje (3) ovlaštena predstavnika radnika bolnice. Osnivač ili Upravno vijeće u pojedinim postupcima javne nabave mogu svojom odlukom imenovati svojeg predstavnika.

Ovlašteni predstavnici koordiniraju pripremu i provođenje postupka javne nabave, utvrđuju i ocjenjuju uvjete sposobnosti natjecatelja, sudjeluju u pregovaranju s gospodarskim subjektom, otvaraju ponude i sudjeluju u pregledu i ocjeni ponuda, usmjeravaju rad stručnih osoba i službi Bolnice kojima je povjerena izrada dokumentacije za nadmetanje, pregled i ocjena ponuda te obavljaju ostale poslove u vezi s postupkom javne nabave.

Ovlašteni predstavnici za svoj rad odgovaraju ravnatelju.

#  *OPĆI AKTI*

***Članak 44.***

Opći akti Bolnice uz Statut su pravilnici, poslovnici i drugi akti kojima se na opći način uređuju pojedina područja djelatnosti Bolnice.

***Članak 45.***

Upravno vijeće na prijedlog ravnatelja donosi Statut i druge opće akte:

- pravilnik o radu,

- pravilnik o unutarnjem ustrojstvu,

- pravilnik o plaćama i drugim materijalnim pravima radnika,

- pravilnik o radnom vremenu,

- pravilnik o unutarnjem nadzoru nad radom ustrojstvenih jedinica i zdravstvenih

 radnika,

- pravilnik o kontroli kvalitete i osiguranju provođenja propisa s područja kvalitete zdravstvene zaštite,

- pravilnik o zaštiti na radu,

- pravilnik o protupožarnoj zašiti,

- pravilnik o kućnom redu,

- druge opće akte utvrđene zakonom, drugim propisima i ovim Statutom.

***Članak 46.***

Izmjene i dopune općih akata donose se po istom postupku propisanom za donošenje.

Opći akti stupaju na snagu osmog (8.) dana od dana objave na oglasnoj ploči osim ako samim aktom nije drugačije određeno sukladno Zakonu.

***Članak 47.***

Opći akti moraju biti u suglasnosti sa zakonom i ovim Statutom.

Za tumačenje odredbi općih akata mjerodavno je tijelo koje je opći akt donijelo.

####  *IMOVINA BOLNICE*

***Članak 48.***

Imovinu Bolnice čine stvari, prava i novčana sredstva koja su na dan stupanja na snagu Zakona o zdravstvenoj zaštiti (N. N. br. 75/93.) bila evidentirana kao društvena sredstva na kojima je Bolnica imala pravo raspolaganja, kao i ona imovina koju je Bolnica pribavila ili stekla nakon stupanja na snagu toga Zakona.

***Članak 49.***

 Bolnica ima na uporabu i upravljanje nekretnine koje je dobila od Osnivača na korištenje.

Poslovni prostor u okviru Bolnice, Bolnica daje u zakup u skladu sa Zakonom o zakupu i prodaji poslovnog prostora i Odlukom o zakupu poslovnog prostora osnivača.

***Članak 50.***

Imovinom Bolnice upravlja i raspolaže Upravno vijeće i ravnatelj u okviru svojih nadležnosti.

***Članak 51.***

Sredstva za rad i poslovanje Bolnica stječe:

- ugovaranjem i naplatom naknada za zdravstvene usluge pružene osiguranicima

 Hrvatskog zavoda za zdravstveno osiguranje,

 - ugovaranjem i naplatom naknada za zdravstvene usluge pružene osiguranicima

 dobrovoljnih osiguratelja,

- naplatom naknade za zdravstvene usluge koje nisu obuhvaćene ugovorima s

Hrvatskim zavodom za zdravstveno osiguranje i dobrovoljnim osiguravateljima, a Bolnica ih je pružila građanima,

 - naplatom naknada za zdravstvene usluge pružene građanima koji nisu zdravstveno osigurani,

 - ugovaranjem i naplatom naknade za usluge pružene drugim zdravstvenim ustanovama,

 ostalim ustanovama, tvrtkama i drugim pravnim osobama,

 - darovima fizičkih i pravnih osoba,

 - iz zakupnine,

 - iz drugih izvora.

***Članak 52.***

 Naknade za zdravstvene usluge pružene osiguranicima Hrvatskog zavoda za zdravstveno osiguranje ugovaraju se i obračunavaju primjenom cijena koje utvrđuju mjerodavna tijelo zavoda, sukladno odredbama zakona.

 Naknada za zdravstvene usluge pružene osiguranicima dobrovoljnih osiguratelja, obračunava se primjenom ugovorenih cijena.

***Članak 53.***

Naknada za zdravstvene usluge koje nisu obuhvaćene ugovorima zavoda i dobrovoljnih osiguratelja kao i naknade za usluge pružene građanima koji nisu zdravstveno osigurani, obračunavaju se primjenom cijena zdravstvenih usluga koje utvrđuje Upravno vijeće Bolnice.

***Članak 54.***

Naknada za usluge pružene drugim zdravstvenim ustanovama, ostalim ustanovama, tvrtkama i drugim pravnim osobama obračunava se kako slijedi:

 - za usluge koje su obuhvaćene ugovorima s Hrvatskim zavodom za zdravstveno osiguranje primjenom cijena iz cjenika zavoda,

 - za usluge koje nisu obuhvaćene ugovorima s Hrvatskim zavodom za zdravstveno

osiguranje primjenom cijena koje utvrđuje Upravno vijeće Bolnice.

 ***Članak 55.***

Provođenje zdravstvene djelatnosti i financijsko poslovanje utvrđuju se obračunima poslovanja te izvješćima ravnatelja i Upravnog vijeća Bolnice.

Obračuni poslovanja donose se za vremensko razdoblje utvrđeno odredbama odgovarajućih zakona.

Nadzor i ocjenu poslovanja donosi Upravno vijeće Bolnice.

Izvješća o poslovanju Bolnice za pojedina razdoblja podnosi ravnatelj, a usvaja Upravno vijeće Bolnice.

Izvješća o poslovanju Bolnica podnosi Osnivaču i Hrvatskom zavodu za zdravstveno osiguranje jednom mjesečno.

***Članak 56.***

Ako u obavljanju svoje djelatnosti Bolnica ostvari dobit, ta se dobit prvenstveno upotrebljava za obavljanje i razvoj djelatnosti Bolnice upisane u sudski registar i za unapređenje medicinskog rada o čemu odlučuje Upravno vijeće uz suglasnost Osnivača.

Pod razvojem djelatnosti u smislu odredbe stavka 1. ovog članka podrazumijeva se ulaganje sredstava u prostor, nabavu opreme za potrebe uvođenja novih preventivnih, dijagnostičkih i terapijskih metoda te edukaciju kadrova.

Osnivač može odlučiti da dobit Bolnice upotrijebi za razvoj i obavljanje djelatnosti druge zdravstvene ustanove kojoj je Osnivač.

####  *JAVNOST RADA*

***Članak 57.***

Informacije i podatke o obavljanju djelatnosti ili uvid u dokumentaciju o zdravstvenim djelatnostima Bolnice, glasilima javnog priopćavanja može dati samo ravnatelj ili radnik Bolnice kojeg on ovlasti.

####  *POSLOVNA I PROFESIONALNA TAJNA*

***Članak 58.***

Poslovnom tajnom smatraju se isprave i podaci čije bi priopćenje ili davanje na uvid neovlaštenim osobama bilo protivno poslovanju Bolnice ili štetilo njezinom poslovnom ugledu.

Poslovnu tajnu dužni su čuvati članovi Upravnog vijeća kao i svi radnici koji na bilo koji način saznaju za ispravu ili podatak koji se smatra poslovnom tajnom.

Nepoštivanje obveze čuvanja poslovne tajne jest povreda ugovora o radu.

O čuvanju poslovne tajne neposredno skrbi ravnatelj Bolnice.

***Članak 59.***

Poslovnom tajnom smatraju se:

- dokumenti koje ravnatelj proglasi poslovnom tajnom,

- podaci koje mjerodavno tijelo kao povjerljive priopći Bolnici,

- mjere i način postupanja u slučaju nastanka izvanrednih okolnosti,

- dokumenti koji se odnose na obranu,

- druge isprave i podaci čije bi priopćavanje neovlaštenoj osobi bilo protivno interesu

 Bolnice i njezinog Osnivača.

***Članak 60.***

Isprave i podatke koji su poslovna tajna drugim osobama mogu priopćiti samo ravnatelj ili osoba koju on ovlasti.

***Članak 61.***

Profesionalnom tajnom smatra se sve ono što zdravstveni i ostali radnici Bolnice u procesu rada saznaju o zdravstvenom stanju bolesnika, a čije bi iznošenje u javnost moglo nanijeti štetu bolesniku, Bolnici ili trećoj osobi.

Nepoštivanje obveze čuvanja profesionalne tajne teža je povreda obveza iz radnog odnosa.

O čuvanju profesionalne tajne neposredno skrbi ravnatelj.

####  *STATUSNE PROMJENE*

***Članak 62.***

O svim statusnim promjenama Bolnice odlučuje Osnivač sukladno Zakonu.

####  *PRESTANAK BOLNICE*

***Članak 63.***

O prestanku Bolnice odlučuje Osnivač sukladno Zakonu.

####  *STATUT BOLNICE*

 ***Članak 64.***

Prijedlog izmjena i dopuna Statuta utvrđuje Upravno vijeće, a odluku o izmjenama i dopunama Statuta donosi Upravno vijeće uz suglasnost Osnivača.

***Članak 65.***

Tumačenje odredbi Statuta daje Upravno vijeće i Osnivač.

####  *NADZOR NAD RADOM BOLNICE*

***Članak 66.***

Unutarnji nadzor nad stručnim radom obavlja se na način propisan Pravilnikom o unutarnjem nadzoru kojeg donosi Upravno vijeće.

####  *PRIJELAZNE I ZAVRŠNE ODREDBE*

***Članak 67.***

Područja koja nisu uređena ovim Statutom, uređuju se Zakonom o zdravstvenoj zaštiti, Zakonom o ustanovama i drugim propisima te općima aktima koje donosi Upravno vijeće.

***Članak 68.***

Do donošenja općih akata iz članka 45. ovog Statuta, ostaju na snazi postojeći akti ako nisu u suprotnosti s ovim Statutom.

Opći akti iz članka 45. ovog Statuta koji su u suprotnosti s odredbama ovog Statuta donijet će se u roku 12 mjeseci od dana stupanja na snagu ovog Statuta.

***Članak 69.***

 Stupanjem na snagu Statuta Opće bolnice Gospić 19. travnja 2019. godine (ur. broj: 2125/53-1217/19.) prestaje važiti Statut Bolnice od 17. srpnja 2009. godine (ur. broj: 2125/53-1069/09.), Statutarna Odluka o izmjenama i dopunama Statuta Opće bolnice (18. veljače 2013. godine, ur. broj: 2125/53-380/13.), Statutarna Odluka o izmjenama i dopunama Statuta Opće bolnice (29. srpnja 2014. godine, ur. broj: 2125/53-2276/14.) te Odluka o izmjenama i dopunama Statuta Opće bolnice (30. rujna 2016. godine, ur. broj: 2125/53-1989/16.).

Ovaj potpuni tekst Statuta Opće bolnice Gospić zamjenjuje potpuni tekst Statuta Opće bolnice Gospić od 30. rujna 2016. godine, ur. broj: 2125/53-1989/16.).

 ***Predsjednik Upravnog vijeća***

 **Mr. Dražen Jurković, dr.med., spec. javnog zdravstva**

Ur.broj: 2125/53-1219/19.

U Gospiću, 19. travnja godine

Ovaj Statut objavljen je na oglasnoj ploči Bolnice dana 06. svibnja 2019. godine.

  **Ravnatelj**

 **Mr. Sandra Čubelić, dr.med.,spec.pedijatar**